ประกาศกรมประมง เรื่อง เกณฑ์มาตรฐานสารชีวพิษและแบคทีเรียในหอยสองฝา พ.ศ. 2561
ประกาศกรมประมง
เรื่อง
เกณฑ์มาตรฐานสารชีวพิษและแบคทีเรียในหอยสองฝา
พ.ศ. ๒๕๖๑
 

เพื่อป้องกันอันตรายต่อมนุษย์ในการบริโภคหอยสองฝาในที่จับสัตว์น้ำที่เป็นแหล่งน้ำทะเลอาศัยอำนาจตามความในมาตรา
๑๐๐ แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศไว้ ดังต่อไปนี้

ข้อ ๑ ในประกาศนี้
หอยสองฝา (Bivalve Mollusc) หมายความว่า
สัตว์ไม่มีกระดูกสันหลังที่อยู่ในคลาสเพลิไซโปดา (Class Pelecypoda) ไฟลัมมอลลัสกา (Phylum Mollusca) และมีเปลือกที่เป็นแคลเซียมคาร์บอเนต (CaCO3) แข็งห่อหุ้มตัวที่เรียกว่าฝา
มีสองฝายึดติดกันโดยมีบานพับเป็นเอ็น
สารชีวพิษ (Biotoxin) หมายความว่า
สารพิษที่สร้างจากแพลงก์ตอนพืชชนิดที่สร้างสารพิษซึ่งเมื่อถูกกินโดยหอย
สารชีวพิษจะสะสมในหอย และเมื่อมนุษย์บริโภคอาจทำให้เกิดอาการเป็นพิษ เช่น ทำให้เกิดอัมพาต
และท้องร่วง เป็นต้น
เอสเชอริเชีย โคไล หรือ อีโคไล (Escherichia coli หรือ E. coli) หมายความว่า แบคทีเรียในกลุ่มโคลิฟอร์ม
เป็นตัวบ่งชี้การปนเปื้อนของอุจจาระในแหล่งน้ำธรรมชาติ

ข้อ ๒ มาตรฐานสารชีวพิษและแบคทีเรียที่สะสมในหอยสองฝาต้องไม่เกินปริมาณที่กำหนดตามบัญชีรายการมาตรฐานสารชีวพิษและแบคทีเรียในหอยสองฝาแนบท้ายประกาศนี้
กรณีที่สารชีวพิษและแบคทีเรียที่สะสมในหอยสองฝาเกินปริมาณที่กำหนด
อธิบดีอาจห้ามทำการประมงหอยสองฝาในที่จับสัตว์น้ำแห่งนั้น

ข้อ ๓[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๔ กรกฎาคม พ.ศ. ๒๕๖๑
อดิศร พร้อมเทพ
อธิบดีกรมประมง
[เอกสารแนบท้าย]

๑. บัญชีรายการมาตรฐานสารชีวพิษและแบคทีเรียในหอยสองฝา

(ดูข้อมูลจากภาพกฎหมาย)






พรวิภา/จัดทำ
๒ ตุลาคม
๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๖๑ ง/หน้า ๔๗/๙ กรกฎาคม ๒๕๖๑